NÖÖRJEN GÆRHKOE

Skælloe-aejkien jupmele-gaagkestimmiej njoelkedassh

 Gærhkoedigkien mieriedimmie 2021

1. **Jupmele-gaagkestimmie gosse åålmege bæjjohte gïeh skyllijinie leah**

 Gosse skælloe-aejkie aalka, dellie åålmege jupmele-gaagkestimmesne bæjjohte gïeh skyllijinie leah.

Bæjjoehtimmie gosse åålmege tjåanghkenamme jallh gosse åålmege edtja rohkelidh. Tjoevkesh maehtieh skorkelovvedh jallh jeatjah symbole-dahkoeh sjïdtedh.

Åålmege maahta rohkelidh seamma rohkelassh mah leah Jupmele-gaagkestimmien njoelkedassesne *Tjaaleldh rohkelassh* 4 jallh rohkelassh mejtie jïjtjh tjaaleme.

Åålmege maahta aktem daejstie rohkelassijste rohkelidh gosse åålmege edtja *Rohkelasse skylliji åvteste* rohkelidh*,* b. 18 A.

L/KL[[1]](#footnote-1) | Jupmielasse rohkelibie.

 Gieries Jupmele, mijjieh dutnjien åehpies jïh datne mijjem eahtsah.

 Jielemen åvteste gijhtebe.

 Skylliji åvteste gijhtebe.

 Fïere skyllijen åvteste rohkelibie,

 fïere fuelhkien åvteste, voelpi åvteste jïh kristh-eejhtegi åvteste.

 Bueriesjugnedh skælloe-aejkiem.

 Stinkedh gaajhkesi jaahkoem, håhkoem jïh gieriesvoetem.

 Jupmele, mijjieh rohkelibie:

 **Åålmege** | Åålmegen vaestiedimmie

 L/KL | Buerie Jupmele, datne mijjem jïh eatnemem sjugniedamme.

 Ööhpehth mijjem dov sjugniedimmiem vaarjelidh

 jïh raeffiem eevtjedh gusnie væssjoe lea

 jïh beapmoem vedtedh dejtie gïeh nealkoeminie

 jïh dejtie vaarjelidh gïeh dåarojste rïpmeminie.

 Rohkelibie mijjen laanten åvteste jïh mijjen tjïelti åvteste.

 Nænnosth mijjen ektievoetem.

 Vedtieh gaajhkesidie buerie-sijjiem gusnie åådtje veasodh.

 Jupmele, mijjieh rohkelibie:

 **Åålmege** | Åålmegen vaestiedimmie

 L/KL | Gijhtebe gærhkoen åvteste

 gusnie datne mijjese dov vadtesidie vadtah

 jïh båetije biejjieh jïh håhkoem vadtah.

 Baajh jaahkoem jïh jielemem gærhkosne stinkedovvedh jïh gaarkehtovvedh.

 Jupmele, mijjieh rohkelibie:

 **Åålmege** | Åålmegen vaestiedimmie

 L/KL | (Maehtede naemhtie aaj rohkelidh:) Rohkelibie… (tjïelten, laanten jallh veartenen åvteste, dan åvteste mij lihke lea jïh dan åvteste mij guhkene lea)

 L/KL | Jupmele, mijjieh rohkelibie:

 **Åålmege** | Åålmegen vaestiedimmie

 Åålmege daelie «Mijjen Aehtjie» rohkele jallh gåessie aejlies maalestahkem heevehte.

Jupmele gaagkestimmie dellie sjædta guktie åålmege mieriedamme.

1. **Skælloen jupmele-gaagkestimmie**

Skælloen jupmele-gaagkestimmie lea skælloe-aejkien minngiegietjesne. Dellie åålmege maahta aejlies maalestahkem aaj heevehtidh.

Skælloen jupmele-gaagkestimmie sïejhmede edtja aejlegen jallh bissiebiejjien jallh dovne laavvadahken årrodh.

Jupmele-gaagkestimmie sjædta guktie åålmege mieriedamme gaagkestimme edtja årrodh.

Gosse prosesjovne gærhkoen sïjse båata, gærhkoen gaajhkh bealloeh maehtieh tjoejedh.

Hearra maahta mæssoe-skopmehkem utnedh. Veelkes klaerie lea skælloe-biejjien klaerine.

Gærhkosne gusnie påasketjoevkese, dellie dïhte edtja bueledh.

## I. Tjåanghkoe

#### **1 | Ryöjredimmie**

### *Gærhkoen bealloeh tjuejieh*

Daelie jallh gosse b. 3 Heelsegh:

*Liturge jallh klahke-liturge beavna guktie jupmele-gaagkestimmie sjædta.*

Bievneme naemhtie galhka:

KL/L: Dellie edtjebe Jupmelen uvte sjeavohth årrodh.

**Sjeavohths boelhketje**

**Bealloe golmen aejkien tjuaja**

*Åålmege edtja tjåadtjodh gosse daate naestie (\*) vååjnoe.*

#### \***2 | Aalkoe-saalme**

Åålmege tjåådtje gosse prosjesjovne, Aalkoe-saalme jïh Heelsege.

\***3 | Heelsege**

Gosse liturge voestes jallh mubpiem rohkelassem veeljie, dellie naemhtie aalka: Gieries åålmege.

L| Aarmoe jïh raeffie Jupmielistie, mijjen Aehtjeste,

jïh Åejvie Jeesus Kristusistie.

JALLH

Mijjen Åejvie Jeesus Kristusen aarmoe jïh Jupmelen gieriesvoete

jïh Aejlies Voejkenen ektievoete dijjine leah.

JALLH

I Aehtjien, Baernien jïh Aejlies Voejkenen nommesne.

JALLH

Aehtjien, Baernien jïh Aejlies Voejkenen nommesne:

Mijjen sjugniedæjja, lutniestæjja jïh hïegke-vedtije.

Bievnese gyrhkesjimmien bïjre daelie jis bievnese ij aerebe beavnasovveme.

**4 | Aalkoe-rohkelasse**

Aalkoe-rohkelassi bïjre maehtede Jupmele-gaagkestimmien njoelkedassesne lohkedh, b. 9 jïh b. 10. Maehtede aaj 2002-liturgijen rohkelassem rohkelidh:

L |Rohkelibie.

Åejvie, mijjen Jupmele, datnem gijhtebe skælloe-aejkien åvteste.

Gijhtebe juktie datne mijjem eahtsah jïh mijjen jielemem damth.

Rïhpesth mijjen mïelide guktie dåastoehtibie

dam maam datne sïjhth mijjese vedtedh.

Bueriesjugnedh daam biejjiem. Aamen.

#### **5 | Sådtoe-boejhkesjimmie**

Sådtoe-boejhkesjimmie daelie jallh aerebe 15 Mojhtesasse laavkomen bïjre.

#### **6 | Kyrije**

**7 | Heevehtimmie/ Glorija**

#### **8 | Biejjien rohkelasse**

Biejjien rohkelasse maahta heajhtasovvedh.

Aejlegen rohkelassem maehtede rohkelidh (vuartasjidie Jupmele-gaagkestimmien njoelkedassem) jallh naemhtie rohkelidh:

L | Ihkuve Jupmele, datnem gijhtebe jïh heevehtibie.

Datnine jielebe.

Årroeh mijjen vieksiesvoetine jïh viehkehth mijjem mijjen jieliemisnie

dov Baernien, Jeesus Kristusen, mijjen Åejvien gielhtie

gie datnine jïh Aejlies Voejkeninie aktine jeala jïh rååresje,

aajne, saetnies Jupmele ihkuve aejkeste ihkuve aajkan.

## II. Jupmelen baakoe

Akte jallh göökte Bijpele-teeksth lohkesåvva/lohkesuvvieh, jïh prïejhke-tekste.

Veeljede eeremast skælloen jupmele-gaagkestimmien teekstide jallh teeksth gærhkoe-jaepien teekstijste jallh teeksth mejgujmie skyllijh skælloe-aejkien åahpenamme.

**Skælloen jupmele-gaagkestimmien teeksth:**

Båeries testamente: Saalme 71, 1-6

Episteletekste: 1. Jåhh 4, 7-12

Vaentjele: Luk 2, 41-52

Båeries testamente: Saalme 23

Episteletekste: Gal. 5, 13-14

Vaentjele: Luk 24, 13-16. 28-35

Båeries testamente: Salme 8

Episteletekste: 1. Kor. 13, 7-13

Vaentjele: Jåhh 11, 17-29

Båeries testamente: Jer. 29, 11-14a

Episteletekste: Ef. 3, 14-21

Vaentjele: Meeht 6, 25-31. 33

Båeries testamente: Salme 25, 4-5

Episteletekste: 1. Kor. 12, 12-22

Vaentjele: Jåhh 14, 1-7

Båeries testamente: Salme 139, 1-6

Episteletekste: Ef. 2, 8-10

Vaentjele: Luk 15, 1 – 10, *jallh* Luk 15,11-24

L/KL | Dellie Jupmelen baakoem goltelibie.

#### **9| Voestes lohkeme**

Båeries testamenteste

KL | Naemhtie ..... -ese/-asse tjaalasovveme.

Lohkeme naemhtie galhkoe:

KL | Naemhtie Jupmelen baakoe.

#### **10| Bijpelesaalme/ Saalme**

Bijpele-saalme jallh saalme jallh laavlome-tjïerten laavlome jallh ohtje sjeavohts boelhke lohkemi gaskoeh.

**11| Mubpie lohkeme**

Tekste orre testamenteste, mohte aellede veeljh tekstem vaentjielistie.

**KL** | Naemhtie .....-ese/-asse tjaalasovveme.

Lohkeme naemhtie galhkoe:

KL | Naemhtie Jupmelen Baakoe.

#### \***12| Vaentjele**

####

Halleluja

Aerebe goh vaentjele lohkesåvva, åålmege halleluja-saalmem lååvle jallh saalme-vïersem halleluja-heevehtimmine lååvle.
Åålmege tjåådtje gosse laavloeminie jïh gosse vaentjele lohkesåvva jïh gosse vaestiedimmie lååvlesåvva.
Vaentjele-prosesjovne gosse sjeahta. Tjoevkese-guedtijh båetieh dejnie aktine gie gærjam guadta.

*Vuartasjidie halleluja-vïersi bïjre saalmegærjesne, N13: 977,1–7. Åålmege maahta aaj Heevehtimmiem/Benedicamusem laavlodh. Vuartasjidie Jupmele-gaagkestimmien njoelkedassem, b 12 Vaentjele.*

*Vaentjele lohkesåvva*

L/KL | Naemhtie ….. vaentjielasse tjaalasovveme.

Lohkeme naemhtie galhkoe:

L/KL | Naemhtie aejlies vaentjele.

Vaestiedimmie

Åålmege Halleluja-vïersem vihth lååvle jallh åenehks saalmem. Åålmege jallh laavlome-tjïerte maahta laavlodh.

#### **13| Prïejhke**

Saerniestæjja vaentjelen bïjre jallh jeatjah teksten bïjre saerneste.

Prïejhke maahta naemhtie galhkedh:

L | Earoe Jupmel´-Aahtjan, Baarnan jïh Aejlies Voejkenasse,
gie lij, lea jïh edtja årrodh aajne, saetnies Jupmielinie ihkuve aejkeste ihkuve aajkan.

JALLH

L | Earoe Jupmel´-Aahtjan, Baarnan jïh Aejlies Voejkenasse gie mijjen sjugniedæjjine, lutniestæjjine jïh hïegke-vedtijinie lea.

Åålmege maahta prïejhken mænngan boelhkem sjeavohth årrodh jallh åenehks saalmem laavlodh jallh musihkem goltelidh.

**14| Saalme**

Åålmege maahta sådtojde daelie boejhkesjidh jis ij leah aerebe dam boejhkesjamme, vuartasjidie b. 5 Sådtoe-boejhkesjimmie.

Jis ij gie edtjh lååvkesovvedh, dellie liturge maahta daelie lohkedh 15 Mojhtesasse laavkomen bïjre.

**15| Mojhtesasse laavkomen bïjre**

Liturge laavkome-gaerien baalte tjåådtje gosse låhka mojhtesassem laavkomen bïjre.

Liturge jallh klahkeliturge tjaetsiem laavkome-gaaran gurkie.

Åålmege lea sån jeatjah symbole-dahkoem mieriedamme.

L| åålmegen vuestie tjåådtje

Gieries åålmege:

Gosse mijjieh lååvkesovvimh, dellie Jupmele mijjem jemhkelds faamoste åabpi jïh mijjem reaktam vedtieji tjoevkesen maanine årrodh.

Mijjieh stillemem åådtjeme Kristusem dåeriedidh jïh Kristusinie aktine jieledh.

Dan gielhtie bahham aasjoestibie jïh mijjen jaahkoem bæjhkoehtibie seammalaakan goh dan aejkien gosse lååvkesovvimh.

JALLH

Gosse lååvkesovvimh, dellie Jeesus Kristusinie aktanimh gie kroessese noeresovvi jïh jaemiedistie tjuedtjieli.

Bahham aasjoestibie jïh mijjen jaahkoem bæjhkoehtibie seammalaakan goh dan aejkien gosse lååvkesovvimh.

JALLH

Gosse lååvkesovvimh, dellie tjaetsine jïh Voejkeninie orresth reakadimh.

Mijjieh lååvkesovvimh Jeesus Kristusasse jaehkedh jïh Jeesus Kristusem leajhtadidh.

Bahham aasjoestibie jïh mijjen jaahkoem bæjhkoehtibie seammalaakan goh laavkoehmisnie.

JALLH

Gosse lååvkesovvimh, dellie aejlies kroesse mijjese tjaalasovvi jïh mijjieh tjaetsine jïh Voejkeninie orresth reakadimh.

Mijjieh Jeesus Krisusinie aktanin gie kroessese noeresovvi jïh jaemiedistie tjuedtjieli,
jïh mijjieh gærhkoen ektievoetine aktanimh.

Bahham aasjoestibie jïh mijjen jaahkoem bæjhkoehtibie seammalaakan goh laavkoemisnie.

Åålmege tjuedtjele.

#### **16 | Aassjoestimmie jïh jaahkoe**

**Gaajhkesh**

Manne bahham aassjostem ….

Aposteli jaahkoe-bæjhkoehtimmie

Åålmege tjihkede.

#### **17 | Saalme**

Saalme jallh tjïerten laavlome jallh musihke.

**1*8* | Rohkelassh gærhkoen jïh veartenen åvteste**

**18 A**| **Rohkelassh skylliji åvteste**

Rohkelassh skylliji fuelhkiej jïh voelpi åvteste jïh rohkelassh aamhtsi åvteste mij skylliji mielesne jallh åålmegen mielesne lea.

Åålmegen rohkelasse-vaestiedimmie guktie åålmege mieriedamme.

L |Gieries åålmege

Gijhtebe jïh rohkelibie mijjen skylliji åvteste.

Rohkelassh guktie åålmege mieriedamme jallh naemhtie:

L/KL | Gieries Jupmele, datnem gijhtebe skylliji åvteste.

Gosse lååvkesovvimh, dellie datne dåajvoehti mijjine aktine iktesth årrodh.

Rohkelibie fuelhkiej, slïekti jïh voelpi åvteste

jïh skylliji lihkesadtji åvteste.

Jupmele, mijjieh rohkelibie:

 **Åålmege** | Åålmegen vaestiedimmie

L/KL |Gaerhteles Jupmele, datne mijjem gaavnesjh dov Baakosne, rohkelassine jïh aejlies maalestahkesne.

Gaarkehth mijjen jaahkoem, håhkoem jïh gieriesvoetem,

jïh viehkehth mijjem dov ihkuve rïjhkese båetedh.

Jupmele, mijjieh rohkelibie:

 **Åålmege** | Åålmegen vaestiedimmie

L/KL | (Maehtede aaj naemhtie darjodh:) Rohkelibie… (tjïelten, laanten jallh veartenen åvteste)

L/M | Jupmele, mijjieh rohkelibie:

**Åålmege** | Åålmegen vaestiedimmie

Åålmege maahta Mijjen-Aehtjie-rohkelassem daelie rohkelidh. Jis åålmege edtja aejlies maalestahkem byöpmedidh, dellie åålmege maahta Mijjen-Aehtjie-rohkelassem dellie rohkelidh.

## 18 B *|* Rohkelasse-saalme

**18 C *|***  **Rohkelasse fïere skyllijen åvteste jïh bueriesjugniedasse fïerese**

**Liturge/klahkeliturge**

åålmegen vuestie tjåådtje

L/KL| Gieries skyllijh.

Dijjieh kristelassji jaahkose lååvkesovveme. Dijjieh kristelassji jaahkojne åahpenamme. Båetede Åejvien aalhteren uvte guktie maehtebe dijjen åvteste rohkelidh jïh dijjem Jeesus Kristusen nommesne bueriesjugniedidh.

Skyllijh båetieh guktie aerebe stillesovveme jïh aalhteren uvte boelvestieh.

Jallh naemhtie: Skyllijh båetieh akti akti laavkome-gaerien gåajkoe. Klahkeliturge kroessem skyllijen gïetese tjaala. Tjoevkese maahta skorkelovvedh. Jïh dellie skyllije aalhteren uvte boelveste. Rohkelassen jïh bueriesjugniedassen mænngan, skyllije tjuedtjele, jïh dellie mubpie skyllije laavkome-gaerien uvte båata.

Liturge/klahkeliturge gïetem skyllijen nille beaja gosse rohkele.

Rohkelasse naemhtie galhka: «Bueriesjugnedh jïh vaarjelh *NN-em* Jeesus Kristusen nommesne*».*

Gosse daam jeahta, dellie kroessem skyllijen aatsolen tjaala.

Fïere skyllije maahta daelie jallh gosse åålmege raajesåvva, (b. IV Raajesovveme), kroessem, sjædtoem jallh jeatjah vadtesem dåastoehtidh.

1 Jieleden Jupmele, *NN-en* åvteste rohkelibie. Viehkehth *NN-em* jearsoesvoetesne jieledh jïh dov gieriesvoetese jaehkedh. Bueriesjugnedh jïh vaarjelh *NN-em* (✠) Jeesus Kristusen nommesne.

2 Gaerhteles Jupmele, *NN-en* åvteste rohkelibie. Vaarjelh *NN-en* saetnies jaahkosne dov Aejlies Voejkeninie. Bueriesjugnedh jïh vaarjelh *NN-em* (✠) Jeesus Kristusen nommesne.

3 Gieries Jupmele, *NN-en* åvteste rohkelibie. Årroeh NN-en viehkine jïh faasojne abpe jieliemem. Bueriesjugnedh jïh vaarjelh *NN-em* (✠) Jeesus Kristusen nommesne.

4 Gieriesvoeten Jupmele, *NN-en* åvteste rohkelibie. Stinkedh *NN-em* guktie jaahkosne, håhkosne jïh gieriesvoetesne jeala. Bueriesjugnedh jïh vaarjelh *NN-em* (✠) Jeesus Kristusen nommesne.

5 Jupmele mijjen Sjugniedæjja, *NN-en* åvteste rohkelibie. Vedtieh gaarkh jïh vieksiesvoetem *NN-ese/ NN-asse* dov Aejlies Voejkeninie, jïh vuesehth *NN-em* dov geajnojde. Bueriesjugnedh jïh vaarjelh *NN-em* (✠) Jeesus Kristusen nommesne.

6 Ihkuve Jupmele, *NN-en* åvteste rohkelibie. Baajh NN-em dov tjoevkesne vaedtsedh jïh dov gieriesvoetesne årrodh. Bueriesjugnedh jïh vaarjelh *NN-em* (✠) Jeesus Kristusen nommesne.

7 Åårmegs Jupmele, *NN-en* åvteste rohkelibie. Stinkedh NN-em dov Aejlies Voejkeninie jïh årroeh *NN-ine/NN-inie* aktine gaajhk biejjieh. Bueriesjugnedh jïh vaarjelh *NN-em* (✠) Jeesus Kristusen nommesne.

8 Håhkoen Jupmele, *NN-en* åvteste rohkelibie*.* Vuesehth *NN-ese / NN-asse* håhkoem maam datne vadtah. Bueriesjugnedh jïh vaarjelh *NN-em* (✠) Jeesus Kristusen nommesne.

9 Jielemen Jupmele, *NN-en* åvteste rohkelibie*.* Baajh *NN-em* dov tjoevkesne jieledh jïh minngemes raajan ihkuve rïjhkese båetedh. Bueriesjugnedh jïh vaarjelh *NN-em* (✠) Jeesus Kristusen nommesne.

10 Åårmegs Jupmele, *NN-en* åvteste rohkelibie*.* Årroeh daelie jïh ihkuve aajkan *NN-en* vieksiesvoete jïh viehkie. Bueriesjugnedh jïh vaarjelh *NN-em* (✠) Jeesus Kristusen nommesne.

11 Gaer-teles Jupmele, *NN-en* åvteste rohkelibie*.* Årroeh *NN-ine/NN-inie* aktine dov aarmojne jïh faamojne. Bueriesjugnedh jïh vaarjelh *NN-em* (✠) Jeesus Kristusen nommesne.

Dellie liturge maahta jiehtedh:

L | Bueriesjugniedassh Jupmielasse, mijjen Åejvien, Jeesus Kristusen Aahtjan. Jïjtse stoere aarmojne mijjem orresistie reakadahteme jealijes håhkose Jeesus Kristusen tjuedtjielimmien gielhtie.

JALLH

L | Jupmele gieriesvoetine lea. Almetje gie gieriesvoetesne lea, Jupmielinie aktine lea jïh Jupmele almetjigujmie aktine. Jupmele buerie dahkoem dijjine eelki. Vaajt Jupmele dam Kristus Jeesusen beajjan illie. Jupmelen raeffie dijjese.

#### **19 | Heelsegh åålmegistie jïh bievnesh jïh sjïeledimmie**

Åålmege maahta musihkem jallh laavlomem jallh heelsegem goltelidh.

Katekete jallh åålmegen ööhpehtæjja jallh gie akt gie skyllijigujmie aktine orreme, maahta aktem daejstie heelsegijstie veeljedh: (Vuartesjh sïejhme njoelkedassh, boelhke 7)

Maahta aktem daejstie heelsegijstie veeljedh jallh heelsegem maam åålmege nænnoestamme edtja lohkesovvedh.

L |Gieries åålmege:

Aktesne libie skylliji åvteste rohkelamme. Aktesne edtjebe skyllijidie viehkiehtidh guktie maehtieh goh kristelassjh pleavvastallemisnie jïh jaahkosne jieledh, jïh Jupmelem jïh lihkesadtjem stynkehke dïenesjidh. Sinsitniem edtjebe eevtjedh Jupmelen Baakoem jïh aejlies maalestahkem utnedh jïh geajnoem jieliedasse vaedtsedh.

Gieries skyllijh, åålmege edtja båetije biejjiieh aaj dijjen åvteste rohkelidh. Jupmele stynkehke lea jïh altese gieriesvoete raasti namhtah. Jis dijjieh låannoeh sjïdtede, tjeavadidie jïh vaenie-jaahkoles sjïdtede, dellie Jupmele dijjine aktine lea jïh dijjem gohtje. Årrode Jupmielinie aktine. Dellie Jupmele gie buerie daahkoem dijjesne aalkeme, ij galhkah aerebe goh Jeesus Kristusen biejjie båata.

JALLH

Kristuse mijjem stilleme jaehkedh satne jaemiedistie tjuedtjielamme jïh stilleme jïjtse bïjre veartanisnie vïhnesjidh. Årrode Kristusen gieriesvoetesne jïh dejgujmie aktine gïeh Kristusasse jaehkieh. Mijjieh edtjebe sinsitnien åvteste rohkelidh, jïh Kristusinie aktine båetije biejjide dåastoehtidh.

JALLH

Jupmele mijjem gohtjeme jaehkedh, håhkesjidh jïh iehtsedh.

Aktesne edtjebe Jupmielasse rohkelidh, Jupmelem heevehtidh jïh dïenesjidh.

Vaajt Jupmele mijjem jïjtse aarmojne nænnoste guktie ihkuve jieledem jaksebe.

Åålmege maahta sjïeledidh daelie jallh gosse postludijume.

Almetjh maehtieh sjieledidh mearan tjahkesjieh jallh gosse aalhteren bïjre vaedtsieh.

III**. Aejlies maalestahke (boelhke 20-23)**

Åålmege maahta daelie aejlies maalestahkem byöpmedidh.

IV. **Åålmege raajesåvva**

Fïere skyllije maahta daelie kroessem, sjædtoem jallh jeatjah vadtesem dåastoehtidh.

**24 | Galhkemesaalme**

**25 | Bueriesjugniedasse**

**26 | Raajesovveme**

**27 | Postludijume jïh Prosesjovne/Raajroe gærhkoem laahpa**

Skyllijh gærhkoste raajrojne vaedtsieh. Dej minngelen klahkeliturge/klahkeliturgh jïh liturge. Dïhte gie kroessem guadta, raajroen njueniehkisnie vaadtsa.

1. L: liturge; KL: klahke-liturge [↑](#footnote-ref-1)